Villiers-plaasaanval: Een verdagte doodgeskiet, twee vas | Maroela Media
'n Vuurwapen wat vermoedelik tydens die plaasaanval gesteel is. Foto: SAPD
Twee mans is in hegtenis geneem in verband met die aanval verlede week op 'n plaas naby Villiers in die Vrystaat, toe 'n boer met 'n ysterstaaf aangerand en ure lank vasgebind is.
Maroela Media het vroeër berig vier aanvallers het Jan Lourens, in sy 70s, Woensdag omstreeks 17:30 in sy huis oorval. Hulle het Lourens met 'n ysterstaaf geslaan en geëis dat hy die sleutels van die kluis oorhandig. Hulle het verskeie vuurwapens uit die kluis gesteel en Lourens se hande en voete vasgebind voordat hulle gevlug het.
Kapt. Livhuhani Hani, woordvoerder van die polisie, het gesê polisiebeamptes was Maandag op soek na veediewe, toe hulle op 'n daggahuis in Qalabotjha naby Villiers afgekom het. Die polisie het die perseel deursoek en 'n aantal vuurwapens en minstens 270 patrone gekry, wat vermoedelik tydens die aanval op Lourens se plaas gesteel is.
"Twee verdagtes, onderskeidelik 31 en 41 jaar oud, is in hegtenis geneem," het Hani gesê.
Die ondersoekspan het daarna inligting ontvang dat 'n derde verdagte in Grootvlei, naby Balfour in Mpumalanga, is. Hulle het polisiebeamptes in Mpumalanga versoek om die verdagte in hegtenis te neem. "Toe die polisie daar aankom, het 'n skietgeveg tussen die verdagte en die polisie ontstaan en die verdagte is doodgeskiet," het Hani gesê.
"'n Vuurwapen, wat ook vermoedelik tydens die aanval gesteel is, is teruggevind. Die oorledene was 26 jaar oud."
Hani het gesê die polisie is steeds op die spoor van die vierde verdagte en verwag om hom binnekort vas te trek.
Ammunisie wat vermoedelik tydens die plaasaanval gesteel is. Foto: SAPD
plaasaanvalle Villiers Vrystaat
Uuteindelik 'n bietjie geregtigheid wat seëvier nadat hierdie skurke 'n arme oumens aangerand en beroof het. Ek Bid daagliks dat hulle almal met die volle mag van 'n vuurwapen kennis maak, want hulle huiwer nie een oomblik om 'n onskuldige mens dood te maak nie !!!!!